Brian Mikkelsen (KF), 2007-03-14:
Jeg vil indledningsvis godt slå fast, at både Flensborg Avis og Der Nordschleswiger i 2007 modtog støtte efter den nye lov om tilskud til distribution af dagblade, og efter den lov kan der ydes støtte til dagblades distribution i Danmark inklusive på Færøerne og i Grønland.
Flensborg Avis modtager støtte efter lovens hovedordning, og støtten udgør i år godt 1 mio. kr.
Flensborg Avis kan efter denne lov udelukkende modtage støtte til distribution af den del af avisens oplag, der distribueres i Danmark til interesserede danske læsere, og efter mine oplysninger drejer det sig om ca. 25 pct. af avisens oplag.
Flensborg Avis kan altså ikke og har aldrig kunnet modtage distributions- eller portostøtte til dens læsere syd for grænsen.
Avisen for det tyske mindretal i Danmark, Der Nordschleswiger, modtager jo også distributionsstøtte efter samme lov til distribution i Danmark.
Det støttebeløb udgør i 2007 1,5 mio. kr. fra hovedordningen, og hertil kommer et beløb på ca. 700.000 kr. fra lovens supplementsordning.
Supplementsordningen har til formål at sikre et mangfoldigt udbud af dagblade og kan gives til mindre, landsdækkende dagblade eller dagblade, der henvender sig til et nationalt mindretal i Danmark.
Fra næste år vil Flensborg Avis kunne søge støtte i den såkaldte overgangsordning, som kan søges af dagblade, som i særlig grad berøres negativt af omlægningen af tilskudsordningen.
Flensborg Avis har til mig oplyst, at man i 2007 modtager ca. 800.000 kr. mindre i distributionsstøtte, end man tidligere fik fra den gamle portostøtteordning.
Hvis de tal holder, vil det være min forventning, at Flensborg Avis vil kunne få glæde af overgangsordningen og kunne få flere penge.
Den pulje kan imidlertid først søges i foråret 2008, når en samlet gennemgang af 2007-aktiviteterne og en opgørelse over tilskud foreligger.
Derfor vil man først til næste år have et samlet overblik over, hvad et dagblad som Flensborg Avis vil kunne modtage i forhold til den nævnte lovs forskellige støtteordninger.
Det kan vi imidlertid ikke gøre via en lov, der yder støtte til dagblade, som distribueres i Danmark.
Det har vi så i stedet sikret via de midler, som er afsat på finansloven til danske kulturelle anliggender i Sydslesvig, hvorfra Flensborg Avis modtager ca. 22 mio. kr. i støtte i 2007.
Muligheden for Flensborg Avis for at få de 800.000 kr. er meget til stede.
Vi kan bare ikke rigtig fra det politiske systems side gøre noget ved, at man lovgivningsmæssigt og EU-mæssigt definerer mindretal på den måde, som de nu engang er defineret på.
Det er simpelt hen en definition, som er i Europarådets rammekonvention om beskyttelse af nationale mindretal.
Og der har Danmark jo erklæret, at rammekonventionen skal gælde for det tyske mindretal i Sønderjylland.
Jeg er helt opmærksom på den betydning, som Flensborg Avis har for vores danske landsmænd i Sydslesvig.
Det handler om identitet, og den er et samlingspunkt for en dansk debat.
Derfor er der også et meget stort millionbeløb i støtte til Flensborg Avis.
Nu er der så en lov, hvorefter et udvalg med en professor i spidsen fordeler pengene, og der falder 75 pct. af Flensborg Avis’ abonnementsskare – den del, der er i Tyskland – ud af støtteordningen.
Så det er kun de 25 pct. – dem, der bliver solgt nord for grænsen – som modtager støtte.
Ja, jeg ville ønske, man kunne give til alle sammen, men det er der bare ikke lovgivningsmæssigt grundlag for.